ΓΡΑΠΤΗ ΕΡΩΤΗΣΗ E-1599/98

υποβολή: Allan Macartney (ARE) προς την Επιτροπή

(25 Μαΐου 1998)

Θέμα: Φόρος οινοπνευματωδών που επιβάλλει επί του ουίσκυ η Ταïβάν, και κανόνες της ΓΣΔΕ

Έχει αναλογισθεί η Επιτροπή ότι η αποδοχή της προσωρινής ρύθμισης του φόρου οινοπνευματωδών με την Ταϊβάν ενδέχεται να παραβιάζει την αρχή της ίσης μεταχείρισης για παρόμοια προϊόντα που επιτάσσει το Άρθρο III της ΓΣΔΕ;

Κοινή απάντηση

του Sir Leon Brittan εξ ονόματος της Επιτροπής

στις γραπτές ερωτήσεις E-1597/98, E-1598/98 και E-1599/98

(24 Ιουνίου 1998)

Η Επιτροπή είναι πλήρως ενήμερη του μεγέθους της εξαγωγικής αγοράς της Ταϊβάν σε οινοπνευματώδη ποτά και αποδίδει ιδιαίτερη σημασία στην κατάργηση της διακριτικής φορολογικής μεταχείρισης που από καιρό είχε επιβληθεί στα κοινοτικά αλκολούχα ποτά στην Ταϊβάν.

Η κυβέρνηση της Ταϊβάν έχει ήδη υποβάλει στη νομοθετική εξουσία Yuan (Koινοβούλιο της Ταϊβάν), σχέδιο νόμου για την φορολόγηση των οινοπνευματωδών ποτών και του καπνού το οποίο, μόλις αρχίσει να ισχύει, θα ορίζει το φορολογικό καθεστώς το οποίο θα συμφωνεί με τις διατάξεις του Παγκόσμιου Οργανισμού Εμπορίου (ΠΟΕ). Σύμφωνα με τη νέα νομοθεσία, το σκωτσέζικο και το ιρλανδέζικο ουϊσκυ, όπως όλα τα άλλα ουϊσκυ θα υπόκειται σε 12,5 % φόρο (που θα καταργηθεί το έτος 2000), ένα φόρο 185 νέων δολαρίων Ταϊβάν (ΝΤ$) ανά λίτρο καθώς και ένα επιχειρηματικό φόρο (που προς το παρόν ανέρχεται στο 5 % της αξίας του προϊόντος).

Στο πλαίσιο των διαπραγματεύσεων για την προσφορά της Ταϊβάν όσον αφορά την πρόσβαση στην αγορά ενόψει της προσχώρησης της στην ΠΟΕ, η Επιτροπή επέτυχε τη δέσμευση της Ταϊβάν να καταργήσει το διακριτικό καθεστώς φορολόγησης πριν από την προσχώρηση στην ΠΟΕ. Η Ταϊβάν μέχρι να αρχίσει να ισχύει η νέα συμβατή με την ΠΟΕ νομοθεσία, θα εφαρμόσει ένα προσωρινό καθεστώς που θα προσεγγίζει τις διατάξεις αυτές. Κατά μέσον όρο, το σκωτσέζικο και το ιρλανδέζικο ουΐσκυ θα υπόκειται σε ένα χαμηλότερο επίπεδο φόρων και δασμών απ'ό,τι ο μελλοντικός νόμος για τη φορολόγηση των οινοπνευματωδών ποτών και του καπνού. Εάν η νέα νομοθεσία δεν έχει αρχίσει να εφαρμόζεται από την 1η Ιανουαρίου 1999, όλα τα οινοπνευματώδη ποτά θα υπόκεινται αποκλειστικά σε φόρο 198 ΝT$ ανά λίτρο. Αυτό θα οδηγήσει ταχέως στην κατάργηση όλων των διακρίσεων του φορολογικού καθεστώτος της Ταϊβάν για τα αλκολούχα ποτά. Αν δεν υπάρξει συμφωνία για την προσφορά της Ταϊβάν όσον αφορά την πρόσβαση στην αγορά δεν θα υπάρξει εγγύση κατάργησης των διακρίσεων πριν από την ένταξη της Ταϊβάν στην ΠΟΕ. Κατά συνέπεια, η Επιτροπή θεωρεί ότι η προσφορά που έγινε από την Ταϊβάν θα έχει σημαντικές θετικές επιπτώσεις στη βιομηχανία σκωτσέζικου ουΐσκυ.

Η Επιτροπή επιθυμεί να υποδείξει ότι δεν είναι ορθό ότι σύμφωνα με το προσωρινό καθεστώς, θα υπάρξει μια διαφορά 242 NT$ ανά λίτρο μεταξύ σκωτσέζικου και ιρλανδέζικου ουΐσκυ και των άλλων ειδών ουΐσκυ. Σε σχέση με τη φορολόγηση των οινοπνευματωδών ποτών η προσφορά της Ταϊβάν όσον αφορά την πρόσβαση στην αγορά όχι μόνο περιλαμβάνει δεσμεύσεις που εμφανίζονται από την πλευρά της Ταϊβάν αλλά δεν έχει και υποχρεώσεις από την πλευρά της Κοινότητας. Η Ταϊβάν που δεν είναι ήδη μέλος της ΠΟΕ, δεν υποχρεούται να συμμορφωθεί με το άρθρο ΙΙΙ της Γενικής Συμφωνίας Δασμών και Εμπορίου (GATT) του 1994 πριν από την προσχώρησή της.

Τελικά, η Επιτροπή έχει την άποψη ότι η αποδοχή της προσφοράς της Ταϊβάν δεν παραβιάζει τις υποχρεώσεις της Κοινότητας σύμφωνα με τις συμφωνίες ΠΟΕ ή σύμφωνα με το κοινοτικό δίκαιο.